CELEX: 52011PC0940
Language: mt
Date: 2011-12-19
Title: Proposta Konġunta għal REGOLAMENT TAL-KUNSILL li jemenda r-Regolament (UE) Nru 204/2011 dwar miżuri restrittivi fid-dawl tas-sitwazzjoni fil-Libja

|
			
		
		
		52011PC0940
		
			Proposta Konġunta għal REGOLAMENT TAL-KUNSILL li jemenda r-Regolament (UE) Nru 204/2011 dwar miżuri restrittivi fid-dawl tas-sitwazzjoni fil-Libja /* KUMM/2011/0940 finali - 2011/0467 (NLE) */
			
				
		
		
			
			   	MEMORANDUM TA' SPJEGAZZJONI
(1)                   
Fit-2 ta' Marzu 2011, il-Kunsill
adotta r-Regolament (UE) Nru 204/2011 dwar miżuri
restrittivi fid-dawl tas-sitwazzjoni fil-Libja sabiex tiġi attwata
r-Riżoluzzjoni 1970 (2011) tal-Kunsill tas-Sigurtà tan-NU. B’konformità
mar-Riżoluzzjoni 1973 (2011) tas-17 Marzu 2011 tal-Kunsill tas-Sigurtà
tan-NU, l-assi tal-Bank Ċentrali tal-Libja u tal-Libyan Arab Foreign Bank
ġew iffriżati skont ir-Regolament (UE) Nru 233/2011.
(2)                   
Fil-15 ta' Settembru 2011,
il-Kunsill tas-Sigurtà tan-Nazzjonijiet Uniti adotta
r-Riżoluzzjoni 2009 (2011) sabiex jippromwovi l-irkupru tal-Libja
mill-kunflitt reċenti tagħha u jibda jirtira wħud
mis-sanzjonijiet imposti skont l-UNSCR 1970 u skont riżoluzzjonijiet
suċċessivi. Il-UNSCR 2009 tipprovdi għal żblokk trasparenti
u responsabbli ta’ ċerti fondi li kienu ġew iffriżati,
bil-għan li jingħata sostenn ħalli l-attività ekonomika
terġa’ taqbad. 
(3)                   
Fi 16 ta’ Diċembru 2011 il-Kunsill tas-Sigurtà
tan-NU ddeċieda li jneħħi minn fuq il-Bank Ċentrali
tal-Libja u l-Libyan Arab Foreign Bank il-miżuri restrittivi li kien
impona fuqhom permezz tar-Riżoluzzjoni 1973(2011) tas-17 ta’ Marzu 2011.
Il-Kunsill qiegħed iħejji Deċiżjoni tal-PESK sabiex jattwa
din id-deċiżjoni tan-NU.
(4)                   
Dawn il-miżuri jaqgħu fl-ambitu
tat-Trattat dwar il-Funzjonament tal-Unjoni Ewropea u, għalhekk, b’mod
speċjali bil-ħsieb li tiġi żgurata l-applikazzjoni uniformi
tagħhom mill-operaturi ekonomiċi fl-Istati Membri kollha, hemm
bżonn ta’ azzjoni regolatorja fil-livell tal-Unjoni sabiex timplimentahom.
(5)                   
Ir-Rappreżentant Għoli
għall-Affarijiet Barranin u l-Politika tas-Sigurtà u l-Kummissjoni Ewropea
għalhekk jipproponu li jitwaqqfu l-miżuri restrittivi korrispondenti
stabbiliti fir-Regolament tal-Kunsill (UE) Nru 204/2011 dwar miżuri
restrittivi fid-dawl tas-sitwazzjoni fil-Libja.
2011/0467 (NLE)
Proposta Konġunta għal
REGOLAMENT TAL-KUNSILL
li jemenda r-Regolament (UE) Nru 204/2011
dwar miżuri restrittivi fid-dawl tas-sitwazzjoni fil-Libja
IL-KUNSILL TAL-UNJONI EWROPEA,
Wara li kkunsidra t-Trattat dwar il-Funzjonament
tal-Unjoni Ewropea, u b’mod partikolari l-Artikolu 215 tiegħu,
Wara li kkunsidra d-Deċiżjoni
tal-Kunsill 2011/…/PESK tal-… 2011 li temenda d-Deċiżjoni
tal-Kunsill 2011/137/PESK dwar miżuri restrittivi fid-dawl
tas-sitwazzjoni fil-Libja[1],
Wara li kkunsidra l-proposta konġunta
mir-Rappreżentant Għoli tal-Unjoni għall-Affarijiet Barranin u
l-Politika tas-Sigurtà u mill-Kummissjoni Ewropea,
Billi:
(1)              
Fit-2 ta’ Marzu 2011, u wara d-Deċiżjoni
tal-Kunsill 2011/137/PESK, il-Kunsill adotta r-Regolament (UE) Nru 204/2011
dwar miżuri restrettivi fid-dawl tas-sitwazzjoni fil-Libja[2]. Ir-Regolament (UE) Nru 204/2011 jipprovdi
b'mod partikulari għall-iffriżar tal-fondi u tar-riżorsi
ekonomiċi tal-Bank Ċentrali tal-Libja u tal-Libyan Arab Foreign Bank.
(2)              
Fid-dawl tal-UNSCR 2009 (2011), u wara
d-Deċiżjoni 2011/625/PESK, ir-Regolament (UE) Nru 965/2011 jipprovdi
b'mod partikulari għal aġġustamenti fl-iffriżar tal-assi
ta' ċerti entitajiet Libjani sabiex jiġi sostnut l-irkupru ekonomiku
tal-Libja.
(3)              
Permezz tad-deċiżjoni tiegħu tas-16
ta' Diċembru, il-Kunsill tas-Sigurtà tan-NU ddeċieda li l-miżuri
li jolqtu lill-Bank Ċentrali tal-Libja u lil-Libyan Arab Foreign Bank
għandhom jitneħħew. B’konformità
mad-Deċiżjoni 2011/…/PESK id-dispożizzjoni rilevanti
tar-Regolament (UE) Nru 204/2011 għandha għalhekk tiġi
emendata,
(4)              
Dawn il-miżuri jaqgħu fl-ambitu
tat-Trattat dwar il-Funzjonament tal-Unjoni Ewropea u, għalhekk, b’mod
speċjali bil-ħsieb li tiġi żgurata l-applikazzjoni uniformi
tagħhom mill-operaturi ekonomiċi fl-Istati Membri kollha, hemm
bżonn li tittieħed azzjoni regolatorja fil-livell tal-Unjoni sabiex
jiġu implimentati.
(5)              
Sabiex jiġi żgurat li l-miżuri
previsti f'dan ir-Regolament ikunu effettivi, dan ir-Regolament irid
jidħol fis-seħħ minnufih,
ADOTTA DAN IR-REGOLAMENT:
Artikolu 1
Ir-Regolament (UE) Nru 204/2011 huwa
emendat kif ġej:
L-Artikolu 5(4) huwa sostitwit b’dan li
ġej: 
“4.     Il-fondi u r-riżorsi ekonomiċi
kollha li fis-16 ta’ Settembru 2011 kienu jappartjenu għal dawn li
ġejjin, kienu proprjetà tagħhom, jew kienu miżmumin jew
ikkontrollati minnhom:
(a)          
il-Libyan Investment Authority; u
(b)         
il-Libyan Africa Investment Portfolio,
u li f’dik id-data kienu jinsabu barra mil-Libja,
jibqgħu ffriżati.” 
Artikolu 2
Dan ir-Regolament jidħol
fis-seħħ fil-jum tal-pubblikazzjoni tiegħu f'Il-Ġurnal
Uffiċjali tal-Unjoni Ewropea.
Dan ir-Regolament jorbot fl-intier
tiegħu u japplika direttament fl-Istati Membri kollha.
Magħmul fi Brussell,
                                                                       Għall-Kunsill
                                                                       Il-President
[1]               ĠU L … , … 2011, p. ...
[2]               ĠU L 58, 3.03.2011, p. 1.